અપરિપક્વતા હોય, સત્તાકાંક્ષા હોય કે અન્ય કારણ હોય, લોકશાહીમાં લોકસેવા દરમિયાન કાયદાના શાસનથી વિપરીત વર્તણૂક ક્યારેય કોઈ નેતાને, પક્ષને કે છેવટે જનતાને ફળદાયી હોતી નથી. હવે જ્યારે પોતાના ૨૦ ધારાસભ્યોની સદસ્યતા રદ્દ થઈ ગઈ છે ત્યારે વિધાનસભામાં ૭૦ની સભ્ય સંખ્યા સામે આપના ૪૬ સભ્યો જ રહી ગયા છે. જોકે સંખ્યાબળ ઘટવા છતાં પણ સરકારને કશી આંચ આવે એમ નથી. કાયદાની લડાઈમાં આમ આદમી પાર્ટીને જો કોઈ સફળતા નહીં મળે તો ૬ મહિનાની અંદર દિલ્હીની ૨૦ બેઠકો માટે પેટા ચૂંટણી નિશ્ચિત છે. ભારતીય જનતા પક્ષ અને કોંગ્રેસ આ ૨૦ બેઠકો માટે ઉત્સાહિત હોય તે સ્વાભાવિક છે, પરંતુ આ કિસ્સો અરવિંદ કેજરીવાલ અને તેની પાર્ટી માટે પદાર્થપાઠ સમાન છે, તેની તેણે નોંધ લેવી રહી.